**Udayanraje Bhosale** (s. 24. helmikuuta 1966 Satara) on intialainen poliitikko, joka valittiin vuonna 2020 Rajya Sabhaan edustamaan Maharashtran osavaltiota. Aikaisemmin hän toimi kolme peräkkäistä kautta Lok Sabhassa vuosina 2009–2019 Nationalist Congress Partyn (NCP) jäsenenä. Hänen kolmas kautensa päättyi eroon syyskuun 14. päivä 2019. Tuntien kuluttua erostaan hän ilmoitti vaihtaneensa puoluetta ja liittyneensä Intian kansanpuolueeseen (BJP).

Bhosale on 1600-luvulla eläneen soturikuningas Shivajin jälkeläinen. Hän kuului Intian kansanpuolueeseen jo 1990-luvun puolivälissä. BJP:n ja Shiv Senan muodostettua Maharashtran osavaltiohallituksen yhdessä hänestä tehtiin ministeri. Hänen kautensa osavaltioministerinä jäi lyhyeksi, koska hänet pidätettiin samana vuonna NCP:tä edustaneen Sharad Baban Leven murhasta epäiltynä. Leve kuoli kahdelta aamuyöllä 10. syyskuuta 1999 miekkahyökkäyksessä, jossa haavoittui kuusi muuta puolueen jäsentä. Vuonna 2001 hänet julistettiin syyttömäksi kaksi vuotta kestäneen oikeustaistelun jälkeen. Vuonna 2017 hän toimi NCP:n parlamentaarikkona ja joutui jälleen rikosepäilyn kohteeksi. Liikemies Rajkumar Jain syytti häntä murhasta ja kiristyksestä. Bhosalen antauduttua poliisille hänen kannattajansa alkoivat mellakoimaan ja sulkivat teitä, kauppoja ja kouluja. NCP:n Maharashtran lainsäätäjä Jitendra Awhad piti pidätystä salaliittona. Hakeutuessaan Rajya Sabhan jäseneksi vuonna 2020 Bhosale paljasti lomakkeella, että häntä on epäilty yli 30 rikostapauksessa, mutta häntä ei ole koskaan tuomittu.

Shivajin jälkeläisenä Bhosale on kritisoinut muun muassa Shiv Senaa (suom. *Shivajin armeija*) ja kehottanut puoluetta vaihtamaan nimensä Thackeray Senaksi. Hänen mukaansa kukaan poliittinen johtaja ei ole tarpeeksi suuri tullakseen vertailtavaksi Shivajin kanssa. Hän arvosteli kuinka Shiv Senan perustajan Bal Thackerayn kuva on Shivajin kuvan yläpuolella Shiv Senan puoluetoimistolla. Hän kritisoi myös BJP:n Jai Bhagwan Goyalia, joka vertaili pääministeri Narendra Modia Shivajiin kirjassaan *Aaj ke Shivaji: Narendra Modi*.

Lähteet
-------

1. 1 2  Seventeenth Lok Sabha: Members Bioprofile: Bhonsle, Shri Udayanraje Pratapsing *Lok Sabha*. Viitattu 21.10.2020.
2. ↑  Sharad Pawar, Ramdas Athawale, Udayanraje Bhosale among seven elected to Rajya Sabha *PuneMirror*.  18.3.2020.  Arkistoitu 9.10.2021. Viitattu 21.10.2020.
3. ↑  More, Manoj Dattatrye: Udayanraje resigns as MP, joins BJP in presence of Fadnavis, Amit Shah *Indian Express*.  15.9.2019. Viitattu 21.10.2020.
4. ↑  Joshi, Prasad: Sitting MP & descendant of Shivaji, Udayanraje Bhosale sits pretty in Satara *Indian Express*.  12.4.2014. Viitattu 21.10.2020.
5. ↑  Maharashtra minister arrested following murder *Rediff*.  10.9.1999. Viitattu 21.10.2020.
6. ↑  I'm still with BJP: Udayanraje Bhosale *Times of India*.  17.7.2001. Viitattu 21.10.2020.
7. ↑  Shivaji descendent held for murder bid *Times of India*.  26.7.2017. Viitattu 21.10.2020.
8. ↑  Udayanraje Bhosale declares movable assets of Rs 16 crore *Outlook India*.  13.3.2020. Viitattu 21.10.2020.
9. ↑  Banerjee, Shoumojit: Shivaji’s descendant Udayanraje Bhosale tears into MVA *The Hindu*.  15.1.2020. Viitattu 21.10.2020.